Mkeka wa Akai
Language: Swahili | Genre: Creative_writing

﻿Mkeka wa Akai  

Akai alipokuwa mdogo,  mamake alikuwa na  mazoea ya kumlaza  kwenye mkeka maridadi.  Mkeka huo ulitengezwa na  shangaziye Akai kwa  majani ya mtende.  
Mkeka wa Akai ulikuwa na  rangi za waridi, bluu na  kijani kibichi.  Ulikuwa tofauti na mikeka  mingine aliyokuwa nayo  mamake.  
Makazi ya kina Akai  yalikuwa katika sehemu  kavu, iliyojaa mawe na  yenye joto.  Kulikuwa na nge, buibui  na nyoka pia.  Akai hakuwahi kuumwa  na viumbe hao hatari.  
"Huu mkeka wako wa  kipekee hukukinga na  hatari." Mamake  alimwambia.  
Akai alikuwa mtoto  mwerevu.  Alijua mahali kilipokuwa  kisima cha karibu.  
Vile vile alijua mahali  ilipokuwa manyatta ya  nyanyake.  Mara kwa mara alienda  kwa nyanyake kunywa  maziwa ya ngamia.  
Siku moja, Akai aliondoka  nyumbani kwenda kwa  nyanyake.  Alipotelea milimani,  akaogopa.  
Aliamua kuketi chini ya mti  wa edome kusubiri  usaidizi.  Muda mfupi baadaye,  alilala akaota ndoto.  
Ndotoni, Akai alikuwa  amelala kwenye mkeka  wake kipekee. Bi kizee  aliyefanana na nyanyake  alikuwa akimchunga.  Bi kizee huyo alitabasamu  na kumpa maziwa. Akai  alipounyoosha mkono  wake kuyapokea, aliamka.  
Akai aliyafungua macho  yake pole pole.  Alitazama juu akamwona  ndege mdogo wa rangi ya  bluu kwenye tawi.  
Akai aliposimama, yule  ndege alipapatisha  mbawa zake kisha  akamwongoza.  Akai alimfuata.  
Akai alifika mahali penye  njia panda.  Yule ndege akakitupa  kipande cha mkeka  kilichofanana na ule wake.  
Akai alikichukua kipande  hicho akakitazama kwa  makini.  Aliziona nyayo  alizozifahamu kuwa za  mamake.  Baadaye, alikiona kisima  walikochota maji.  
Akai hatimaye alifika  nyumbani. Watu wote wa  familia yake waliimba na  kucheza kumkaribisha  nyumbani.  Walimchinjia mbuzi,  wakachoma nyama na  kusherehekea kurudi  salama kwa mtoto wao.  
Akai aliukalia mkeka wake  wa kipekee akila kipande  kikubwa cha nyama.  Akai alifurahi sana.  


Source www.africanstorybook.org